Keflavík komst aftur á sigurbraut í úrvalsdeild karla í körfubolta eftir útisigur á KR. Keflavík trónir þar með eitt á toppnum í deildinni.
Keflavík vann fyrstu fimm leiki sína í deildinni en tapaði svo fyrir Stjörnunni í sjöttu umferð. Með sigrinum á KR í gærkvöld, 98-74 hefur Keflavík hins vegar unnið núna tvo leiki í röð, því Keflavík vann ÍR á mánudag. Keflavík er nú með 14 stig í efsta sæti deildarinnar. Tveimur stigum meira en Stjarnan sem er í 2. sæti. Einn annar leikur var spilaður í úrvalsdeildinni í gærkvöld. Þar vann ÍR sigur á Grindavík, 98-76.
Valur varð í gærkvöld Reykjavíkurmeistari kvenna í fótbolta. Valur vann Fylki í úrslitaleik keppninnar 2-0 á heimavelli sínum á Hlíðarenda. Diljá Ýr Zomers og Elín Metta Jensen skoruðu mörkin í leiknum. Þetta var tólfti Reykjavíkurmeistaratitill Vals á síðustu fjórtán árum.
Björgvin Karl Guðmundsson og Jóhanna Júlíusdóttir urðu í gærkvöld Reykjavíkurmeistarar í Crossfit. Björgvin Karl sagði í viðtali við RÚV eftir keppnina í gær að hann setti stefnuna á að verða heimsmeistari í Crossfit síðar á árinu.
Keppni á Reykjavíkurleikunum, Reykjavík International Games heldur áfram í dag. Keppt verður til úrslita í danskeppni leikanna í kvöld og verður sýnt beint frá keppnini á RÚV. Útsendingin úr danskeppninni hefst klukkan 19:45 á RÚV, eða strax að loknum fréttum, íþróttum og veðri. RÚV hefur sýnt frá dansinum á Reykjavíkurleikunum undanfarin ár og hefur þessi viðburður notið mikilla vinsælda hjá sjónvarpsáhorfendum. En það eru fleiri beinar íþróttaútsendingar á dagskrá í dag á rásum RÚV. Klukkan 16:00 spilar íslenska kvennalandsliðið í körfubolta sinn síðasta leik í undankeppni EM. Íslenska liðið mætir þá sterku liði Slóveníu ytra. Leikurinn verður sýndur í beinni útsendingu á RÚV.
Keflavík komst aftur á sigurbraut í úrvalsdeild karla í körfubolta eftir útisigur á KR. Keflavík trónir þar með eitt á toppnum í deildinni.